ગાંધી પરિવાર એવું ઇચ્છે છે કે, આગામી ર૦૧૯ની લોકસભાની ચૂંટણીમાં અંગત રીતે વડાપ્રધાનપદનો ભોગ આપીને પણ કોઈ પણ ભોગે નરેન્દ્ર મોદીને હરાવવા જોઈએ. કોંગ્રેસ વૉર રૃમે એ માટે વ્યૂહ રચના વિચારી છે કે ભાજપ વિરોધી મહાગઠબંધને પંદર રાજ્યોમાં ૪૦૩ બેઠકો પર સંયુક્ત ઉમેદવાર ઊભા રાખવા જોઈએ. કોંગ્રેસ પાસે અત્યારે બિહાર, કેરળ, કર્ણાટક, મહારાષ્ટ્ર, તામિલનાડુ અને ઝારખંડમાં સાથી પક્ષો છે. હવે રાહુલ ગાંધી નવા સાથી પક્ષો સુધી પહોંચવા પ્રયત્નશીલ છે. તેમણે છત્તીસગઢમાં અજિત જોગીનાં પત્નીને વ્યક્તિગત રીતે ફોન કરીને જોગીના ખબર-અંતર પૂછ્યા હતા. જોગીએ ક્યારની કોંગ્રેસ છોડી દીધી છે અને પોતાના પ્રાદેશિક પક્ષની સ્થાપના કરી છે. આસામમાં કોંગ્રેસ એઆઈયુડીએફ સાથે જોડાણ કરવા ઇચ્છે છે તો જમ્મુ-કાશ્મીરમાં નેશનલ કોન્ફરન્સ સાથે જોડાણ માટે ઉત્સુક છે. કોંગ્રેસ ગુજરાતમાં પણ એનસીપી સાથે થોડી બેઠકો પર સમજૂતી કરવા તૈયાર છે. આંધ્ર, તેલંગણા, પ.બંગાળ, ઓરિસ્સા અને દિલ્હીમાં કોંગ્રેસના ગઠબંધનનું ચિત્ર સ્પષ્ટ નથી. એ જ રીતે ઉત્તર પ્રદેશ પણ તેને માટે કોયડા સમાન બની રહ્યું છે. અહેવાલ અનુસાર માયાવતીએ અખિલેશ યાદવ સાથે જોડાણ કર્યું છે. આ સમજૂતી પ્રમાણે બીએસપી-૪પ અને એસપી ૩પ બેઠકો પર ચૂંટણી લડશે. અખિલેશ એવું ઇચ્છે છે કે કોંગ્રેસ અને રાષ્ટ્રીય લોકદળ માટે થોડી બેઠકો ફાળવવી જોઈએ, પરંતુ માયાવતીએ સ્પષ્ટતા કરી છે કે આ પક્ષો માટે સમાજવાદી પાર્ટી પોતાના હિસ્સામાંથી તેમને બેઠકો ફાળવે. કોંગ્રેસ સાથે જોડાણ માટે માયાવતીની શરત એ છે કે માત્ર ઉત્તર પ્રદેશમાં નહીં, મધ્યપ્રદેશ, પંજાબ, રાજસ્થાન, મહારાષ્ટ્ર અને છત્તીસગઢમાં કોંગ્રેસે તેની સાથે સમજૂતી કરવી જોઈએ. માયાવતી સંસદીય ચૂંટણીમાં કમ સે કમ પ૦ બેઠકો જીતી રાષ્ટ્રીય સ્તરે મહત્ત્વની ભૂમિકા માટે તત્પર છે.